《赠车同 其一》
清代·刘青藜

痴云压长空，荒郊风栗冽。敝裘毛已秃，疲驴骨欲折。

回君何所之？语次气哽咽。子妇往归宁，一病遂永诀。

淮西有书来，返榇资囊竭。况有小儿女，呱呱须担挈。

灯昏漏且残，为君中肠结。麦舟愧古人，惆怅明朝别。

作者简介：（1664—1707）河南襄城人，字太乙，一字卧庐，号啸月。康熙四十五年进士，官庶吉士。父丧，哀毁呕血，事母不复出。专意为诗。有《高阳山人诗文集》、《金石续录》。